text: Klara bygger spisebord til 40 personer
  23 juli 2017 kl. 18.50
  Klara Eisenhardt er på spejderlejr med hele familien, som også alle er spejdere. Mor, far, Klara (17år) og hendes tre søstre på 18, 11 og 11 år. I dag skulle lejren bygges op.
  Der skulle bygges et spisebord af rafter og reb til 40 mennesker. Det regnede helt vildt, men det "ødelægger i hvert fald ikke mit gode humør", siger Klara.
  Hun synes, at en klassisk spejder har grydefrisure, briller, store støvler og grimme tænder. Men det har hun ikke. Hun er en lyshåret almindelig teenagepige. Så der er måske mange, der ikke regner med, at hun er spejder.
  Bare fordi man ikke er spejder i klassisk forstand, så kan man godt være rigtig spejder.
  - Man kan sige, jeg er jo bare mig. Og der er jo på en eller anden måde plads til alle her. Så jeg behøver ikke at bevise noget overfor nogen her, fordi folk kender mig, og vi kender hinandens styrker og svagheder. Så det gør ikke noget, at jeg f.eks. ikke er så god til at binde knob.
  
  